CELEX: 62007FO0055
Language: mt
Date: 2008-03-06 00:00:00
Title: Digriet tat-Tribunal għas-Servizz Pubbliku (L-Ewwel Awla) tas-6 ta' Marzu 2008. # Giuseppe Tiralongo vs il-Kummisjoni tal-Komunitajiet Ewropej. # Servizz pubbliku - Rikors għad-danni - Inammissibbiltà manifesta. # Kawża F-55/07.

DIGRIET TAT-TRIBUNAL GĦAS-SERVIZZ PUBBLIKU
      (L-Ewwel Awla)
      6 ta’ Marzu 2008
      Kawża F-55/07
      Giuseppe Tiralongo
      vs
      Il-Kummissjoni tal-Komunitajiet Ewropej
      “Servizz pubbliku – Ex membru tal-persunal temporanju – Rikors – Rikors għad-danni – Nuqqas ta’ tiġdid ta’ kuntratt għal żmien determinat – Inammissibbiltà manifesta”
      Suġġett: Rikors, ippreżentat skont l-Artikoli 236 KE u 152 KEFA, li permezz tiegħu G. Tiralongo jitlob, b’mod partikolari, li l-Kummissjoni
         tiġi kkundannata tħallsu danni bħala kumpens għad-dannu li allegatament ġarrab u li jirriżulta minn sensiela ta’ aġir illegali
         li l-Kummissjoni saret ħatja tiegħu fil-kuntest tat-tiġdid tal-kuntratt tiegħu.
      
      Deċiżjoni: Ir-rikors huwa miċħud bħala manifestament inammissibbli. Kull parti għandha tbati l-ispejjeż tagħha.
      
      Sommarju
      1.      Proċedura – Ammissibbiltà tar-rikorsi – Evalwazzjoni fid-dawl tar-regoli fis-seħħ fil-mument tal-preżentata tar-rikors
      (Regoli tal-Proċedura tat-Tribunal għas-Servizz Pubbliku, Artikolu 76)
      2.      Uffiċjali – Rikors – Rikors għad-danni – Motivi
      (Regolamenti tal-Persunal, Artikoli 90 u 91)
      1.      Jekk ir-regola stabbilita fl-Artikolu 76 tar-Regoli tal-Proċedura tat-Tribunal għas-Servizz Pubbliku, li tipprovdi li t-Tribunal
         għas-Servizz Pubbliku jista’, permezz ta’ digriet, jiċħad rikors li jidher li huwa manifestament inammissibbli, hija regola
         ta’ proċedura applikabbli, bħala tali, mid-data tad-dħul fis-seħħ tagħha, għall-kawżi kollha quddiem it-Tribunal għas-Servizz
         Pubbliku, dan ma japplikax fir-rigward ta’ regoli tad-dritt li abbażi tagħhom it-Tribunal għas-Servizz Pubbliku jista’, b’applikazzjoni
         ta’ dan l-artikolu, iqis li rikors huwa manifestament inammissibbli u li għandhom ikunu applikabbli biss ir-regoli applikabbli
         fid-data tal-preżentata tar-rikors.
      
      (ara l-punt 26)
      2.      L-uffiċjal li naqas milli jippreżenta, fit-termini previsti fl-Artikoli 90 u 91 tar-Regoli tal-Persunal, rikors għal annullament
         ta’ att li allegatament jikkawżalu preġudizzju ma għandux, permezz ta’ talba għad-dannu kkawżat minn dan l-att, kemm jekk
         l-imsemmi dannu huwa ta’ natura materjali jew inkella morali, jikkumpensa għal din l-omissjoni u b’dan il-mod igawdi minn
         termini ġodda tar-rikors.
      
      (ara l-punti 31, 33, 40 u 41)
      Referenza: Il-Qorti tal-Prim’Istanza 24 ta’ Jannar 1991, Latham vs Il‑Kummissjoni, T‑27/90, Ġabra p. II‑35, punt 38; 13 ta’
         Lulju 1993, Moat vs Il‑Kummissjoni, T‑20/92, Ġabra p. II‑799, punt 46; 28 ta’ Ġunju 2005, Ross vs Il‑Kummissjoni, T‑147/04,
         ĠabraSP p. I‑A‑171 u II‑771, punt 48